Ǎ Ńtondôbə, o ngásóŋ mā ńdɔ̄ fə wayəm. 2Wayəm ábōg mabómbo ai ábōg māhəbə óyɔ̄; wayəm miǹtsogán myáma m̀bəŋ; 3Wabigili ńdzɔ̄ŋ wáma ai abómbó dáma, ńdɔ̄ fə wǎyəm məzěn mámā mə́sə̄ ḿbəŋ m̀bəŋ. 4Oyə́m wáma ó ngə́lə́ təge fálā ébūg ḿfālán, ǒ man yǎ dzɔ yəm ésə̄ á mááŋ, ǎ Ńtondôbə. 5Waboman ma ósū ai á mvús, Wabəde ma wɔ́ woe. 6Akyaí mod ǹyəmán tə̄ wâlod ma ǹkóŋ, á nə ma oyǎb á yób á mə̄ sə́ kig dzam kwí ! 7Éyə mǎyi súbū ḿhəbə wóe oyǎb vé ? Éyə mǎyi túb ásū dóe oyǎb və́ ? 8Mə fyáŋán bɛ̄d á bībás bí yób, o nə wé ! Mə fyáŋán kə̄ bómbō á tolendǒŋ á sī, o nə̌ fə̄ wé. 9Mə fyáŋán nɔ̌ŋ məfǎb mə́léndē mə́ kídí ású yə̄ nâ mə́ kə tɔbɔ á máŋ á yōb, 10tɔ wé, hə wɔ́ wóe ó wulúgu ai ma, hə m̀bɔ̄ ńnōmo woe a bələ́ mā. 11Mə dzó, ma nâ: "Díbi lə́ sūzú á kig ma á yōb, m̀fyɛ̌ yā mgbág dzama ó və̄ŋán álū !” 12Ákə̄ kwī, tɔ díbi təge ai dɔ́ díbí á mís móe, ńdɔ̄ fə alú lâfyɛ fə dzam də́dā anə́ amǒs: díbi á nə anə́ ḿfyɛ ! 13Wǎ ó ngākom mim̀bǎŋ mí ótám myáma; wǎ ó ngātiŋ ma âbǔm bə naná. 14Maməm nâ mə nə m̀bəmbə eyə̌ŋ dzam, mim̀bɔán míe mí nə mam míńkámáŋ: owé, mayəm nálā. 15Bivɛ̌s byáma bí ngábə́ sɔlɔ́ kig wa éyɔŋ mə ngákomban ásoé, éyɔŋ mə ngátiŋəban á ńnə̄m sí étē. 16Hála mə ngə́lə hə ndəm, mís móe mə́ mə́ yénə́ yǎ mā. Á káláda woe məmǒs mámā mə́sə̄ mə́ ngábə́ ńtilán ǹtilán ósúsúa yə nâ də́dā lâtɔbɔ. 17Ǎ Zāmbá, miǹtsogán míe mí bui ayé adzē ású dáma ? Táŋ dzābán abím ánén tē ! 18Mayi nâ maláŋ myā, mí nə abuí a lodo ńsə̄ləg. Mə həbə́, hə mə dúgán wa kɔ́b o tɔá ai ma. 19Ǎ Zāmbá, ngə́ ó yī nâ wawé ḿbūgu mətǐŋ ! Mína bǒd məkǐ, súbúgán ma oyǎb. 20Ébá bálúman ai wa bákad dzwé dóe ású yə̄ nâ bə́ dug bod, ba̰lóē dɔ́ ású yə̄ nâ bə́ bɔ abé. 21Ǎ Ńtondôbə, éyə mə nə dzǎm bɔ̌ tə síŋ ébá básíŋ wā, tə vínī ébá bálúman ai wa ǹnə́m yá ? 22Masíŋ bɔ m̀fǎŋ zīŋ bēn, bə́ ńtɔá yǎ mīńzízíŋ myáma mǎmēn.